|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | фрагменты вясельнага абраду запісаны ў 2002 годзе ад Кукольнік Яніны Міхайлаўны, в. Ашмянцы Ваўкавыскага раёна (каталічка)  танец “Мост” зафіксаваны ў 2009 годзе ў в. Падароск ад Раманца Віталія Іосіфавіча, 1936 г.н. і Рак Ірыны Адамаўны, 1928 г.н.  танец “Шарлатан” зафіксаваны ў 2009 годзе ў в. Губчыцы Падароскага сельскага Савета ад Ганны Іванаўны Пабудзей, 1939 г.н.  танец “Полька з падгоцам” зафіксаваны ў 1999 годзе ў в. Канюхі ад Міхнік Аляксандры Сцяпанаўны, 1906 г.н. і Гарохавай Наталлі Мікалаеўны, 1949 г.н. |
| Назва абрада (свята, звычая) | Вяселле |
| Агульныя звесткі (дата і месца правядзення, прымеркаванасць да катал. ці правасл. календара) | Паводле каталіцкай традыцыі  Вяселле маглі святкаваць амаль што тыдзень. Суседзі, сваякі, прыходзілі святкаваць да тых пор, пакуль бацька маладога, альбо маладой не павесяць пустую флягу на плот. |
| Стан бытавання:  а) захаваны ў памяці носьбіта;  б) жывая традыцыя | Захаваны ў памяці носьбіта |
| Паслядоўнае апісанне абрада (свята, звычая) і яго этапаў (калі ёсць) | **1 этап – даведкі**.  У ***аўторак*,** удзень, да сям’і маладой дзяўчыны прыходзілі сваха і матка хлопца – на даведкі. Згодай на сустрэчу сватоў сведчыць тое, што дзяўчына прымае хлеб у белай хустцы ад свахі і маткі, а на яго месца кладзе свой бохан, завязаны ў такую ж хустку. Свахай звычайна бралі талковую, гаваркую і дасціпную жанчыну. Калі хлопец прыйдзе са сватам у дом дзяўчыны без гэтага папярэдняга візіту маткі і свахі, то з ім не хацелі гаварыць, хіба што маглі буркнуць: “*А маці дзе сягодня была, чы валы пасвіла*?”  Сваха і маці прыносяць з сабой за пазухай некалькі пляшак гарэлкі. Ступаючы на парог хаты, вітаюцца. Звычай жа такі, што пакуль свахі не прыйдуць да добрых высноў, да таго часу яны не толькі не сядуць, але ад парога за першую бэльку ў столі не пяройдуць. Калі перамовы падыходзяць да завяршэння, сванька гаворыць: “Э*-ге! Я вас, тату, старэнького хутко перапрашу, у міне ёсць лекарство на гэто, каторое называецца боская моц”* *(жартлівая назва гарэлкі).* Гаворачы гэта, дастае з кішэні пляшку гарэлкі і, звяртаючыся да дзяўчыны: *- Ну, мая котко, пашукай настольніцы і чарачкі, трэба тваяго татка развесяліці і перапрасіць”.* Бацькі дзяўчыны, калі маюць намер даць дазвол, кажуць: “*Но, што ўзрабіць, пашукай ты настольніцы і чаркі, няхай яны з цябе не высмяваюцца*!” Дзяўчына, прынёсшы абрус, накрывае ім стол, ставіць хлеб, соль і чарку. Тады сванька налівае ў чарку гарэлкі і, звярнуўшыся да бацькаі, кажа: *“Здароў будзь, тато, дай жа божа, каб жа нам твая дачка пашыкавала”.* Выпіўшы, налівае і падае бацьку. Бацька: “*Давай маему дзіцяці, калі яна хоча з вамі век каратаці”.*  Сванька, павярнуўшыся да дзяўчыны: *“Бяры, мая донько, татка на сваё старшэнство не ўважае, а з чаркаю да цябе адчылае”.* Дачка на згоды падносіць чарку бацьку, пасля чаго бацька выпівае і налівае маці. Яна прымае чарку і выпівае, звяртаючыся да маткі хлопца: “*Здарова будзь, што зрабіць, мусіць ты варта ў бога была, калі я для цябе дачку выгадавала*”. Ад моманту, калі маткі, выказваючы пажаданні, падымаюць чаркі, яны ўжо ўсё жыццё называюцца сванькамі. Пасля гэтага садзяцца на лавы і адкрыта ўжо гавораць мэты прыходу. Калі вып’юць бутэльку гарэлкі, якую прынесла сваха, гаспадары ставяць гарэлку яшчэ ад сябе.  Калі да дзяўчыны прыходзяць сваты, дык адвечны звычай патрабуе, каб яна прыняла гарэлку з рук свахі. Тады, калі сватоў прыняць не хочуць, вяртаюць пустую бутэльку, а за гарэлку плоцяць; калі ж прымаюць – дзяўчына ўкідае ў бутэльку некалькі зярнятак жыта, гэта з’яўляецца пэўным знакам. А што сваты прыняты, сведчыць і тое, што дзяўчына пры сустрэчы іх прымае хлеб, які прынесла сваха ў белай хустцы, а на яго месца кладзе ім свой, завязаны ў такую ж хустку.  **2 этап – сваты, запоіны**.  Праз тыдзень - у ***аўторак,* *або* *чацвер,*** познім вечарам адбываюцца *“****сваты”***, на якія ў дом маладой прыязжае малады са сваім сватам. Злезшы з воза, сват падыходзіць да акна, стукае, “дае пахвалёнага”, пасля чаго паміж тымі хто прыехаў, і гаспадарамі вядзецца размова. Як толькі дамовяцца, гаспадар загадвае чым найхутчэй запальваць на коміне агонь, а сам, выйшаўшы, запрашае гасцей у хату. Увайшоўшы ў хату, хлопец застаецца каля парога, не смеючы перайсці за першую бэльку, а сват, увайшоўшы ў хату, перапрашае і чакае згоду бацькоў нявесты. Як толькі бацька дае дазвол дачцэ засцілаць стол абрусам, а лаву, на якой павіненсесці хлопец – доўгім ільняным ручніком, сват ідзе да возу, бярэ пляшку гарэлкі і булку хлеба, прыносіць усё ў хату. Сват выпівае і віншуе дзяўчыну: “…*Ну, здарова будзь, мая котко, дай жа божа вам на век доўгі, на быт добры, каб здаровы былі, харашэ з сабою жылі і багаты былі, і нас не забывалі, абое любілі і бліжніх не забывалі”.* Паслябацька бярэ за правую руку дзяўчыну, а сват хлопца і на знак згоды злучаюць іх рукі. Начаставаўшыся і нагаманіўшыся, позняй ноччу сваты адпраўляюцца да хаты.    **3 этап – каравай**.  Праз паўтара тыдня пасля запоін, а менавіта ў ***чацвер*** *(зачатны чацвер)* ***адбываецца рашчынянне караваю.*** Ад гэтае пары пачынаецца цэлы бесперапынны шэраг звычаяў і абрадаў, якія падцвярджаюць наступленне Вяселля.  З самага ранку ў вясельную хату прыбывае толькі адзін сват. Як толькі ён прыедзе, маладая ідзе да адной з прыяцелек сям’і, ці сваячкі і просіць яе, каб тая рашчыніла цеста на каравай. З гэтага моманту гэта жанчына будзе старэйшай каравайніцай. Сват з каравайніцай у хаце маладой па сярэдзіне хаты ставяць дзяжу. Бацькі у гэты момант выносяць мяшок пшанічнай мукі і ставяць на покуці. Калі мука прынесена, тады каравайніца тройчы хрысціць дзяжу і сыпле ў яе муку, набіраючы белай талеркай і пытае: “*Ці ёсць у гэтага дзіцяці бацька і маці? Ці пазволяць каравай рашчыняці?”*. Бацькі адказваюць: *“На нашае пазвалене не ўважай, а Божы дар рашчыняй і зачыняй у Божы час, як у людзей, так і у нас. Прасі ў Бога з высокага неба, каб дапамог ім у жыцці, і даў чаго будзе трэба*.” Пасля гэтых слоў каравайніца (свацця) сыпле муку, бацька лье ваду, а сват пырскае некалькі кропель гарэлкі, кажучы: *“…А я сват, як ваш родны брат, падалью гарэлкі, але не думайце, што яна горка і што я сваім дзецям жычу горкага. Я ім усяго таго жычу, чаго яны ад Бога сабе жадаюць, - толькі як я ад гарэлкі сягодня падвесяліўся, то так і хачу, каб і яны весяліліся…”.*  Пасля сват, не зрушваючы дзяжы з места, хрысціць яе,а маладая накрывае белым абрусам*.* Як толькіскончыцца ўвесь абрад рашчынення каравая ў маладой, тады сват хуценька ехаў да маладога, каб абвесціць аб завяршэнні абраду, у хаце якога чакала ўжо сваха маладога, з якой такім жа спосабам, як і ў хаце маладой, будзе рашчыняцца другі каравай.    Праз два дні, у **суботу,** пачыналіся ***перапросіны****, або* ***каравайны вечар****.* У гэты дзень маладыя едуць да споведзі. Аднак перад гэтым абыходзяць усе хаты ў вёсцы, каб аддаць паклон і перапрасіць усіх жыхароў вёскі. Маладыя ходзяць паасобку. Маладая – з дружкай, малады з дружаком. Калі адпраўляліся на перапросіны, тады сабраныя ў іх хатах маладыя жанчыны спявалі:  *Пакляніся, доньку, старому і малому,*  *І жыдаві, і дзіцятку малому,*  *Няхай просяць у Бога долі*  *Для цябе маладое.*  *Няхай просяць ласкі ад найсвентшай маткі.*  **\*** У некаторых вёсках Ваўкавыскага раёна каравай пяклі ў суботу. У суботу зранку запрашалі старэйшую каравайніцу і яшчэ дзвюх каравайніц, а таксама гусарніц *(маладыя дзяўчаты)*. У в. Араны Ваўкавыскага раёна рабіць гускі дазвалялася дзецям з вёскі. У хатах маладой і маладога, каравайніц і гусарніц, што прыходзяць, маладыя дзяўчаты вітаюць словамі:  *Ішлі і беглі каравайчыкі*  *Чэраз гару высокую*  *Чэраз ваду быстрэнькую,*  *Няслі муку пшанічную,*  *Няслі яйца маладых курэй.*  На што гусарніцы адказваюць:  *Ой, вечар, вечар,*  *А ў на каравай не печан.*  *Матко-любко,*  *Завініся ты хутко,.*  *Матко завінула,*  *Каравай завінула,*  *Каравай да печы,*  *А дзіцятко да клеці.*  Пасля чаго гусарніцы бяруцца за ночвы, у якія сыплюць “*каля шанка*” *(шанок - адзінка вымярэння сыпкіх рэчываў, раней была драўлянае прылада падобная на сучасны савочак)* пшанічнай мукі. Муку заліваюць вадой, а замясіўшы як найгусцей цеста, вырабляюць з яго гускі *(\*ёсць дадзеныя, што* *ў некаторых вёсках фігуркі зайцоў, мядзведзяў, людзей, ружы, вежы, бочкі, птушачкі, кветачкі – таксама называліся гускамі)*. Тым часам каравайніцы разам са сватам выносяць з каморы дзяжу з ужо рашчыненым цестам. Паставіўшы яе на падлозе пасярод хаты, бяруцца са сватам крыжом за рукі і тройчы абходзяць па колу дзяжу. Пляскаючы ў далоні, гукаюць і выкрыкваюць: *“Ух-я! Будзем каравай мясіці, вяселле зачынаці, гарэлку прапіваці, белага сыра кусаці”.* Тады сват адчыняе дзяжу, а старшая каравайніца, перахрысціўшы рошчыну ў дзяжы, пытаецца*: “Ці ёсць у гэтага дзіцяці ацец і матка, чы пазволяць яны каравай мясіці?”.* На што адказваюць бацькі: *“Зачынай у Божы час, як у людзей, так і у нас!.”* Затым каравайніцы ўсыпаюць у рошчыну муку і, месячы цеста, спяваюць:  *Гускі з лускі і з мякіны (2 р)*  *Кепскія дзеўкі мясілі (2 р)*  Калі цеста на каравай скончаць мясіць, тады сват, адзеўшы шапку і ўзяўшы ў руку невялікі бізунчык – знак сваёй годнасці, падыходзіць да каравайніц і гусарніц са словамі: *“Дзякуй вам, мае дзевачкі і малодачкі, што вы каравай замясілі, песенькі спявалі, дружыну весялілі. Дай жа, пане Божа, каб вы здаровы спявалі, найдалей за месяц гэты баль у сябе адбывалі.”* Гусарніцы дзякуюць, а каравайніцы хрысцяць цеста. Сват у гэты час, накрыўшы яго белым абрусам, частуе каравайніц гарэлкаю (*трохі прыгубляюць*). Пасля пачынаюцца скокі да той пары, пакуль не напаліцца печ як трэба. Пасля сват, узяўшы яловае памяло, вымятае ім дачыста печ, а старэйшая каравайніца збірае каля сябе адзінаццаць каравайніц (*сярод іх могуць быць і каравайнікі*), якім, выдзелеўшы па роўнаму кавалку цеста, дае знак песняй, каб браліся качаць:  *Маладыя каравайначкі*  *Каравай валакуюць*  *Белымі ручанькамі*  *Злотымі пярсцёнкамі.*  *Маладыя дзеванькі*  *Гусанькі наляпілі*  *Белымі ручанькамі,*  *Ўзлотымі пярсцёнкамі*  *Маладая дружванька*  *Вяночка ўвівае*  *Белымі ручанькамі,*  *Злотымі пярсцёнкамі.*  (*\**Дакладна вядома, што у в. Няверавічы Ваўкавыскага раёна каравайніца наадварот чакала, пакуль выпячэцца каравай у поўнай цішыні і з малітваю)  Спяваючы, каравайніцы, абступіўшы стол, качаюць рукамі падзеленае цеста. Караваяў робяць дванаццаць. З іх – адзін найбольшы, які называецца старшым, робіць яго старшая каравайніца. Калі ўжо караваі пакачаюць, сват хлебнай лапатай хрысціць печ, пасля адна з каравайніц пасыпае лапату аўсом, астатнія падносяць да печы караваі, спяваючы:  *Расці, караваю, вышай печы*  *Крамяное, крамяное,*  *Вышай Гануські маладое, маладое.*  *Расці, караваю, вышай вішні*  *Зеляное, зеляное,*  *Вышэй Гануські маладое, маладое.*  *Расці, караваю, вышай каліны*  *Чырвонае, чырвонае,*  *Вышай Гануські маладое, маладое.*  *Расці, каравай, вышай вярбы*  *Залатое, залатое*  *Вышэй Гануські маладое, маладое.*  *Наш каравай на аўсе, на аўсе,*  *Каб мы весяліліся ўсе, усе.*  *Наш каравай ужэ ў печы, ўжэ ў печы.*  *Дзе будзем насіці? Да клеці, да клеці!*  *Наш каравай радочкам, радочкам,*  *Малада Гануся з вяночкам, з вяночкам.*  *Наш каравай да кутка, да кутка,*  *Гануська вартая вянка, вартая вянка.*  *Міжы караваю гусанькі, гусанькі,*  *А ў Ганусі ў очках слёзанькі, слёзанькі.*  Тым часам у хаце маладога адбываецца тое ж самае: 12 каравайніц качаюць і саджаюць у печ караваі. Толькі ў хаце маладога спяваюць:  *Расці каравай, вышэй столпа залатога, залатога,*  *Вышай Яся маладога, маладога.*  *Расці, караваю, вышай каня варвнога, варанога,*  *Вышай Яся маладога, маладога.*  *Расці, каравай, вышай топаля высокага, высокага,*  *Вышай Яся маладога, маладога.*  *Наш каравай на аўсе, на аўсе,*  *Каб мы весяліліся ўсе, ой, ўсе.*  *Наш каравай на жыце, на жыце,*  *Дай нам, Божа, спажыці, спажыці!*  *Наш каравай на лапаце, на лапаце,*  *Скачэце, каравайначкі, па хаце, па хаце.*  *Наш каравай пульхненькі, пульхненькі,*  *А каравайначкі маладзенькі, маладзенькі.*  *Наш каравай ужэ ў печы, ужэ ў печы,*  *Дзе цяпер пойдзе? Да клеці, да клеці!*  Праз пару гадзін пасля таго, як каравай пасадзілі ў печ, старшая каравайніца, пераканаўшыся, што ўжо час яго вымаць, звяртаецца да свата: *“Ты, сваце, сабачы браце, знай ты сваё право, ідзі каравай выбіраць і будзем біці браво. Браво, браво, нашо ўзяло – наш каравай упёкся, як пернічак румяненькі, як яблычко гладзенькі, як месячык ясненькі, так каравай красненькі. Бяры, сваце, залатую меч і срэбную сякіру, будзем меччу рубаці печ і каравай даставаці, бо ўжэ наша маладая захацела спаці”.* Пасля чаго, сват, схапіўшы лапату, хуценька падбягае да печы і адняўшы засланку, вымае караваі адзін за другім, каравайніцы ж, стаўшы радком, прымаюць караваі і складваючы на стале з песняй:  *Ой, дзякуй Богу,*  *Што наш каравай удаўся,*  *Што нашай Ганусі Ясё спадабаўся.*  *Як каравай ясны,*  *Так Ясенько красны,*  *Як каравай дапякаўся,*  *Так Ясенько выбіраўся.*  *Сват каравай выбірае,*  *Маці сына научае,*  *Як там мае паступаці,*  *Як шапаньку здымаці,*  *Як галованьку схіляці,*  *Як цесця і цешчу вітаці,*  *А пасагу не пытаці.*  *Як Гануся будзе добра,*  *Да гаспадаркі падобна,*  *То будзе пасагам самая,*  *Як зара на небе ясная.*  У хаце маладога адбываюцца тыя самыя дзеі, толькі спяваецца па-іншаму:  *Ой, маці сына ў дарогу выпраўляе:*  *Ой, едзь ты, сынку, у вяліку дарогу,*  *Па сваю Гануську, па сваю нябогу,*  *А ты, сваце-маршалочку,*  *Вымай каравай з печы,*  *А я пайду да клеці.*  *А ты, сваце-маршалочку,*  *З старшою каравайначкаю,*  *З нашай парадначкаю,*  *Вы радзьце кала каравая,*  *А я з сваім сынам*  *У клеці падумаю.*  *Ой, ты паедзеш у чужыя людзі,*  *Будзь жа ты разумненькі:*  *Шапаньку здымі,*  *Галоўку схілі.*  *Будзь жа ж ты пакорненькі:*  *Пакланіся старому і малому,*  *І ойцу Ганусінаму.*  *Няхай кажды знае,*  *Што старая маці*  *Добрага сына мае.*  *Што такі пакорненькі,*  *Што такі вясёленькі,*  *Каб хлопцы прыклад бралі,*  *А ўсе дурнем не называлі.*  У час вымання з печы каравая, у каморы гурт дзяўчат, акружыўшы маладую, праводзіць апошні вечар перад шлюбам. У хаце маладога маці, паклікаўшы сына ў камору, дае яму наказ. Калі караваі вымаюць з печы, то кладуць на века ад дзяжы і, па адным пераносячы, укладваюць на стале, які засланы белым абрусам. Старшы каравай кладуць па сярэдзіне і спяваюць песню:  *Наш каравай на веку, на веку,*  *Дай жа, Божа, да веку, да веку!*  *Наш каравай на жыце, на жыце,*  *Дай жа, Божа спажыці, спажыці!*  *Наш каравай на стале, на стале,*  *Ідзі ты, матка, па сяле, па сяле!*  *Сваго роду спрашаці, спрашаці,*  *Каравай убіраці, убіраці.*  *Дзеці да шлюбу выпраўляці.*  *Убярэм каравай харашэнько,*  *Выправім дзетак раненько.*  *Наш каравай перапечы, перапечы,*  *Куда сцежка? Да клеці, да клеці.*  Каравай упрыгожвалі пры дапамозе завостраных з дрэва “*шпілек*”. Як толькі упрыгожуць, маці або сваха засцілае ручніком лавы. Стол з покуці пераносяць на сярэдзіну хаты. Накрытыя абрусам каравайчыкі сват пераносіць па адным у камору на вечцы ад дзяжы, засланым сенам. Пасля чаго накрывае старшы каравай вялікай хусткай.  **1 ДЗЕНЬ ВЯСЕЛЛЯ.**  Унядзелю зранку ў хаце маладой збіраецца 14 дзяўчат і разам са старшай дружкай ідуць запрашаць суседзей і ўсіх сваякоў на вяселле (спросіны). Ходзяць з – хаты ў хату. Абход усюды пачынаюць са слоў: *“Будзьце ласкавы, уступіце да нашае ўбогае хаты, мяне, маладую, да шлюбу выпраўляці, у найвышшага Бога і насвентшай паненкі шчасця і долі ўблагаці”.* А малады з дружкам таксама ходзіць і запрашае асобна. Пасля спросін маладыя вяртаюцца кожны да сваёй хаты.  У хаце маладога бацькі накрываюць святочны стол. Калі малады вяртаецца са спросін, яго адводзяць у камору. Адтуль сват, узяўшы ў рукі каравай, вядзе маладога ў хату, ідучы за некалькі крокаў уперадзе. Па дарозе з каморы малады ўсім сустрэчным нізка да зямлі кланяецца шапкаю. У гэты час грае запрошаны скрыпач, або гарманіст. У хаце іх чакаюць бацькі разам са Свахай і блізкімі сваякамі. Пасля малады разам са сватам тры разы абходзіць стол. Адразу пасля гэтага маці ставіць на сярэдзіну хаты дзяжу, на якую, калі цнатлівы малады - павінен сесці. Усе прысутныя пачынаюць пляскаць у далоні са словамі, *“браво!”,”браво!”,* а сваха кажа: *”Добрая маці, харашэ сына выхавала, для сябе на славу і для іншых на добры прыклад”.* Тады маці, паабдымаўшы сына, прышпільвае яму да правага штрыфля світкі *(\*адварод на грудной частцы верхняга адзення з сукна)* пучок руты, перавязаны белаю стужкаю. А сват, паказваючы руку маладога, звяртаецца да яго таварышаў: *”Глядзеце, хлопцы, усе, як міло ўглядацца, калі маладзік вянка нясе”.* Прысутныя дзяўчаты пачыналі спяваць:  *А ты паедзеш у чужыя людзі –*  *Будзь жа ж ты разумненькі:*  *Шапаньку здымі, галоўку схілі –*  *Будь жа ж ты пакорненькі.*  **ПЕРАПОЙ. ВЫПРАВЫ МАЛАДОГА ЗА МАЛАДОЙ.**  Пасля песні пачынаўся абрад ***перапой.***  Усе прысутныя сядаюць за стол. Перад самым ад’ездам сват, узяўшы ў рукі драўляны кубак, якім дасюль ніхто не карыстаўся, сыпле ў яго некалькі зярнятак аўса і налівае піва. Крануўшыся вуснамі кубка, сват падае яго бацькам маладога, ад якіх гэты кубак тройчы за сталом па колу пераходзіць з рук у рукі. Пад канец сват, прыняўшы кубак, рэшту піва вылівае на сцяну ў покуці, каб маладыя мелі такі дастатак, якога б хапіл адля сябе і для іншых і “яшчэ заставалася”. Малады ўвесь час сядзіць на дзяжы і не дакранаецца да кубка, бо да вянца маладыя выбіраюцца нашча. Пасля “перапою” маці маладога запальвае грамнічную свечку, падыходзіць да сына, робіць над яго галавою знак святога крыжа і з чытырох бакоў, г.зн. накрыж, крыху прысмальвае яму валасы. Пасля гэтага госці, сваякі з боку маладога спяваюць песню:  *Да цугу, конікі, да цугу,*  *Час табе, Ясенька, да шлюбу,*  *Пад тыя горанькі крутыя,*  *На тыя месцечка святыя.*  *а жанчыны спяваюць:*  *Чы ж табе, Ясеньку,*  *Дзевачок не стало,*  *Што тваё сэрданько*  *Да Марыські прыстало?*  *Што ж вам, суседачкі, да таго.*  *Да выбару маего.*  Як набліжаецца час ад’езду, сват частуе ўсіх прысутных гарэлкай, а бацька маладога нясе за ім на талерцы закуску. Пасля сват бярэ ў рукі каравай, у гэты час малады падыходзіць да бацькоў і па чарзе да ўсіх прысутных, цалуючы рукі – кожны ў адказ робіць над яго галавой знак крыжа.  Сват падае знак музыканту і той пачынае граць “*вясельны марш*”. Выходзіць з хаты бацька, узяўшы ў рукі каравайчык, за ім - сват з караваем, потым малады, а за імі ўся дружына. Як на вазы сядуць малады і дружак, сват і сваха, бацька абходзіць з каравайчыкам кожны воз, хрысцячы тых, хто сядзіць, а потым падае каравайчык маладому, які перакідае яго праз сябе, магчыма, у знак гатоўнасці. Коні рушацца з месца пад песню:  *Ой, варогі, варогі,*  *Не пераходзьце дарогі,*  *Бо пераходзіць Бог з неба,*  *За ім родны ойчэнько,*  *Просячы долі ў Бога,*  *Ад яго маладога.*  Увесь картэж едзе па вясковых дарогах, па бездарожжы. Карацейшымі дарогамі ніколі не едуць. Сваха бярэ з сабою шмат гусак, якімі, едучы праз вёску, шчодра надзяляе дзяцей, а старэйшым, якія сустракаюцца па дарозе, кідае (дае) кавалкі “пакроенага” (парэзанага) каравая.  **ВЫПРАВЫ ДА ШЛЮБУ МАЛАДОЙ**  Маладая ў гэты час збіраецца да шлюбу і хаваецца ў камору для таго, каб яна першая ўбачыла маладога праз акенца. У каморы дзяўчаты-дружкі прыбіраюць маладую.  З успамінаў Ганны Пабудзей: *“Маці казала - пайду замуж да вянца, калі добра будзе, то там пабуду. А калі нядобра, то назад вярнуся і свайму бацюхну ў ногі пакланяюся, каб назад забраў. А дружкі тады адказваюць*: *Ой , Гануська, хай добра табе будзе, шчасця табе зычым поўны куфар. Нас, сябровак сваіх, не забывай, бацьку і маці шануй. Не хварэй, працавітай будзь, руплівай, стараннай, каб усе цябе хвалілі і казалі, што ў нашай вёсцы ўсе дзяўчаты такія працавітыя, і тады хлопцы і нас замуж возьмуць. Не сумуй, Гануська, давай будзем цябе апранаць.*  Дзяўчаты-дружкі падносяць дзежку, накрываюць яе вывернутым кажухом і садзяць на яго маладую. *“…Зараз апранем на цябе белую сукенку, зробім вэлюм, прыхарошым нашу Ганусеньку. “Пасадзім цябе на дзяжу Гануська, а дзяжу накрыем аўчынай, каб у Гануські нашай было столькі багацця, колькі шэрсці на гэтай аўчыне”.* Як маладая сядала на дзяжу, дзяўчаты пачыналі яе апранаць, а пакуль апраналі – спявалі песню “Зялёная вішня з-пад кораня вышла”. Як маладая была апранута, тады ўжо да яе падыходзіў бацька з запаленай грамнічнай свечкай, абходзіў яе тры разы са словамі: *Гануська, а ключы ад шчасця дзе?* Маладая адказвала: *На гары, а ўсе знойдзеце, глядзіце, каб выйшлі замуж за мной усе!* Дзяўчатыжадаюць здароў’я, багацця, кахання*.* Убачыўшы картэж маладога, бацька абвяшчае: “*Сваты едуць!”* Аднак першай убачыць жаніха неабходна маладой.  На падворку маладой вясельны картэж сустракаюць бацька і маці маладой. Яны трымаюць у руках кубак піва, насыпанае на талерцы жыта, хлеб і соль. Малады прымае кубак піва і аддае яго свату, бо маладому да вянца есці і піць нельга. Сват выпівае піва. Маці і бацька становяцца на парозе хаты і, падняўшы талерку з жытам, хлебам і соллю ўверх, трымаюць яе да таго часу, пакуль пад ёю не пройдуць сват з караваем, малады, дружкі, сваха і музыканты. Як зойдуць у хату, уся дружына садзіцца на лаву каля стала. Маладая, якая знаходзіцца ў каморы, паглядае на маладога праз акенца. Сват накіроўваецца ў камору да маладой разам са старэйшым братам, старшай дружкай і дзяўчатамі-дружкамі. Сват вітае прысутных і звяртаецца да маладой: *“Ну, маё дзецятко, насядзелася з дзеўкамі, ідзі ўжэ да нас, час ужэ табе, час”*. Пачуўшы гэтыя словы, маладая заліваецца слязьмі, а праз некалькі хвілін хапаецца за хустку, якая вісіць у брата з правага боку за поясам. Дружкі спяваюць песню “*Не аддай ойчанька”.* Сват бярэ каравай маладой і выходзяць з каморы: паперадзе, несучы каравай, ідзе сват, за ім – брат маладой, затым, трымаючыся за хустку, маладая, за ёй дружкі-сяброўкі. Усе ідуць у хату, кланяючыся да зямлі вясельным гасцям. Перш накіроўваюцца да покуці, тут перахрысціўшыся, падыходзяць да бацькоў маладога і маладой, якія разам са сваякамі паселі на лавах вакол стала, маладая плачучы, просіць благаславення, пасля абыходзіць за сватам тры разы вакол стала, нізка кланяючыся бацькам. За кожным разам становіцца на калені, кланяецца бацькам у ногі, а ўсім астатнім нізка да зямлі. У гэты час дружкі пачынаюць спяваць песню *“Ляцела зязюленька цераз сад”.* Пасля гэтага садзіцца на крэсла, пакрытае футрам. Ад ёй справага боку сядае малодшы брат, а з левага – старшая дружка.  Дзяўчына-дружка трымае ў руках чырвоную кветку і пытаецца: “*Ці ж не шкада табе маладая Ганусенька, дзявочай красы? Усе нашы дзеванькі вяночкі плятуць, а ты сядзіш на пасадзе”.* Пасля гэтых слоў з песняй выходзяць звычайна 15 дзяўчат, у руках у іх 14 белых і адна чырвоная кветка. Дзяўчаты плятуць з кветак вянок і перавязваюць яго белай стужкай. Бацька і маці падыходзяць да маладой. Бацька расплятае касу, перахрысціўшы галаву, тройчы расчэсвае ёй шчоткаю валасы, а маці падыходзіць з падпаленай грамнічнай свечкаю і “падпальвае” ў чатырох месцах валасы маладой, а потым надзявае на галаву (крыху вышэй патыліцы) руцвяны вянок. Пасля гэтага старшая дружка здымае з ног маладой чаравікі. А замест іх абувае тыя, якія падараваў малады. Падыходзіць маці маладой, выносіць з каморы чатырохлокцевыя кавалкі добрага палатна, якія прызначаны на падарункі. Сват (маладой) запрашае свата (маладога) падыйсці да яго і маладой, кажучы: *“Ходзьце на дары ад маладое”*. Потым бярэ палатно ад маці маладой і падае свату маладога, той вешае палатно на кій, тры разы абводзіць над сталом і кажа: “*Дзякуем Богу, пану ойцу, пані матцэ, пані маладой і таму колу, што сядзіць каля столу, і усім пасполу*” .  Дзяўчаты пачынаюць спяваць песню *“Прыйшоў на вяселле наш сваток”.* Потым сват (маладой) кліча старшага дружака са словамі: “*Старшы дружак, падыходзь хутчэй, бо табе ёсць падарак, каб быў добрым гаспадарам*”. Сват маладога і дружак абвязваюцца гэтымі тканінамі і не здымаюць да тых пор, пакуль вяселле не закончыцца. Сват пачынае клікаць “вазніцу” і запрагаць коней да шлюбу*.* У гэты час дзяўчаты-дружкі спяваюць песню *“Сардэчна матка”.* Як толькі адораць дружыну маладога, наступае *“перапой”*, такім жа чынам, як у хаце маладога.  Калі ўжо набліжаецца час ехаць да вянца, тады сват маладога, узяўшы за руку маладую, падымае яе з крэсла і падводзіць да бацькоў. Маладая і малады становяцца на калені. Бацька (маладой) “хрысціць” маладых са словамі: “*Дзеткі мае міленькі, няхай вас сам Бог з неба высокага благаславіць, сыночак Божы змілуецца над вамі, а найсвентша матка і ўсе святыя прычыняюцца з вамі”.* Потым звяртаецца да дачкі са словамі: *“Дай Божа мая дачушка, каб гэто астатнія твае слёзы былі, каб мы апрач пацехі, нігды смутку праз цябе не мелі. Няхай вам Бог напаўняе ў каморы, у аборы, у полю родзіць, у хляве плодзіцью. А не падымайце рукі ална на другое нігды, няхай валей вашыя баранчыкі б’юцца, а вы радуйцеся, як у небі анёлы, каб і мы, старыя, з вас радасці мелі. А цяпер, дзеткі, уставайце з зямлі святое і едзьце шчасліво, аж там станьце прад алтаром і прысягніце сабе верную міласць і каханне аж да смерці.”* Пасля благаславення маладая развітваецца са сваімі сяброўкамі, сваякамі, якія прыйшлі правесці маладых да шлюбу, усе яшчэ раз выказваюць добрыя словы маладой. Затым музыкант пачынае граць “вясельны марш”, уся дружына ідзе за бацькам маладой і сватамі, якія нясуць караваі. Калі ўсе селі па конях, бацька маладой абыходзіць картэж 3 разы з каравайчыкам, накрытым белай хусткай, і кіёчкам, тым самым дае знак, што адпускае дачку, “выганяе” яе з хаты. Хрэсціць усю дружыну 3 разы. Маладая едзе ў першай павозцы, упрыгожанай шалестунамі. Сваха кладзе ў павозку прыгожы венік. На другой павозцы едзе малады, а за імі – уся астатняя дружына. Ад’язджаючы, сваха кідае выпечаных з цеста гусачкоў у натоўп людзей з словамі: *“Бярыце, гускі, будзеце помніць Гануськіна вяселле”.*  **БРАМА**  Вяртаюцца з-пад вянца маладыя ў адной павозцы. Каля хаты зроблена брама. Стаіць стол пакрыты белым абрусам. Бацькі сустракаюць маладых з іконай, павязанай ручніком. У руках хлеб, соль і талерка з жытам. Бацькі звязваюць рукі маладым, а самі бяруцца за канцы ручніка. Бацька (маладой) кажа: “*Мы вас спаткаем хлебам і соллю, а Бог няхай дасць вам шчасця долю. А вось гэта жыта, каб у хаце было сыта, а гэта – поўныя чаркі, каб ніколі не было сваркі”.* Маладыя нізка кланяюцца бацькам. Наліваюць чаркі гарэлкі і даюць выпіць маладым. Уся вясельная дружына, сустракае ўсіх моцным воклічам “*Віват*!”. Бацькі вядуць маладых у хату, здымаюць ручнік, але каб вузел не развязаўся, і вешаюць на ікону. Вузел можна развязаць толькі тады, калі вырастуць дзеці. Пад ногі маладым кладуць кажух. Маладыя заходзяць у хату, дзе за сталамі сядзяць “*падсажаныя маладыя і сваты*“. Падстаўны сват на сапраўдных маладых кажа: *“А што гэта за маладыя? Яны нам не патрэбныя, адкуль яны тут?” У нас свая маладая і свой малады.* Сват маладога адказвае: *“А колькі вам заплаціць за месца?”* *Мы прыйшлі з дарогі, замучыліся, хочам трошкі пасядзець, перадыхнуць”.* Сват падстаўны: “*Ой, мы будзем дорага прасіць , бо вы – не бедныя! Ваша маладая, як кветачка, прыгожа ўбрана, і вы ўсе добра убраныя. Плаціце нам, трасіце кішэні”.* У адказ маладая дорыць падстаўному маладому рондаль, а таксама гарэлку, калбасу, чым былі багатыя. Падстаўныя маладыя прымаюць падарункі, выходзяць з-за стала. Сват маладой запрашае ўсіх за стол. Маладыя сядаюць за доўгім сталом у цэнтры. З правага боку ад маладой сядае дружка, а за ёй – сваха. Каля маладога – старшы дружак, сваха маладога, пасля - бацькі маладых, а за імі ўсе астатнія госці. Па абодвух канцах стала ставяць караваі, накрытыя белымі хусткамі. Сват, які сядзіць насупраць маладых, пачынае ўрачыстасть, запрашае ўсіх выпіць чарку і паесці. Падымаецца з-за стала бярэ пляшку са словамі: “*Завітай, фляша наша, кілішак зялёны, хто вып’е, той будзе шчаслівы і ведайце яшчэ і пра тое, што хто не п’е да дна, той не мысліць дабра”*. Сват выпівае сам, налівае квасу ці соку маладой і маладому, бо гэта яго абавязак, пасля абыходзіць стол, частуючы па чарзе кожнага з гасцей. Найперш выпіваюць за здароўе маладых, потым бацькоў, свах і сватоў, дружак і дружакоў і усіх астатніх. Бывала і такое, што сват, трымаючы ў левай руцэ гарэлку, у правай бізуньчык, частуе гасцей гарэлкай, і выкрыквае: *“Дачыста!* *Бо начыне заўсёды любіць парадак і чыстасць*! *”* З самага пачатку застолля, на працягу прыкладна гадзіны, а то і крыху больш, не грае музыка, толькі спяваюцца песні і прыпеўкі:  *Ешце, людзі, і пеце*  *За маладых, Бога прасеце,*  *Каб нашыя маладыя жылі лета даўгія,*  *Каб Бога кахалі, адно другога шанавалі.*  *Выпей, кумульку, выпей*  *Кілішак невялікі.*  *Я таку моду маю,*  *Што да дна выпіваю.*  *Ой выпіла, выхіліла,*  *Сама сябе пахваліла:*  *Ах, я добрага роду,*  *П’ю гарэлку, як воду.*  *Ой, п’яночка, п’яночка,*  *Васілёва жоначка,*  *Прапіла я качаргу,*  *Дастанецца памялу,*  *Сюды, туды па хаце,*  *Дастанецца і лапаце.*  як наспяваюцца жанчыны, гарманіст (у некаторых вёсках скрыпач) пачынае граць жвавы танец “Шарлатан”. Акрамя “Шарлатана” танцуюць і “Польку”, і “Падушачку”.  На працягу застолля госці разам спяваюць, танцуюць, сядаюць за стол і так да позняга вечара. Бліжэй к вечару пачынаецца **адорванне**. Першымі адорваюць маладых бацькі, бацька - грошы, маці – кужаль саматканы. Сват бярэ кужаль, вешае яго на кій і падымае ўгару. За кожны падарунак маладыя нізка кланяюцца. Далей адорваюць сваты маладога, дружкі, браты, сёстры, хросныя бацькі, бабуля, дзядуля, суседзі і апошнімі адорваюць сваты маладой. Сват дзякуе ўсіх за падарункі і кажа: “*А я буду дарыць караваем*”. Сват ставіць на стол каравай, разразае яго на чатары кавалкі і падае іх маладому з маладой, бацькам маладой, а потым і ўсіх астатніх гасцей частуюць караваем. Кавалкі каравая госці кладуць у маленькую белую хустачку, у якой пасля застолля панясуць да хаты. Потым маладая развітваецца з гасцямі, братам, са старшымі дружкамі і дружаком, сватам маладога. Пасля чаго ідзе торг за пасцель.  **ТОРГ ЗА ПАСЦЕЛЬ**. Пасцель – бялізна, на якой маладыя будуць спаць разам упершыню. Сват маладога плаціць дружцы грошы, тады дружка аддае пасцель дружаку і перавязвае яго чырвоным поясам. Дружкі спяваюць песню “*Як выходзіла я, замуж шла*”. Маладыя кланяюцца бацькам у ногі. Сват, узяўшы свае кавалкі караваяў –для маладых, бацькоў, сватоў і гасцей, выходзіць з дому, за ім пад “*Вясельны марш*” ідуць маладыя і госці. Такім чынам сват падае знак, што ў гэты дзень вяселле падыйшло да свайго завяршэння.  У вёсках Ваўкавыскага раёна, якія знаходзіліся на памежжы са Свіслацкім раёнам, у нядзелю, пасля шлюбу, маладыя ехалі толькі ў розных павозках, а ніколі разам і вечарам гэтага ж дня малады ехаў да сябе, а маладая заставалася на ноч у бацькоўскай хаце.  **ІІ ДЗЕНЬ ВЯСЕЛЛЯ**  **АДЧЭПІНЫ**  У панядзелак у хаце маладой пачыналіся “**АДЧЭПІНЫ**” ці “**ПЕРАНОСІНЫ**”. Зранку бацькі і сваты маладога зазывалі гасцей, а малады са сваёй світай ехаў да цёшчы з гасцінцамі. Бацькі і сваты маладой к гэтаму часу таксама клікалі гасцей. Як збяруцца ўсе ў хаце, пачыналася застолле. Як маладыя займуць сваё месца за сталом, пачынаўся “**ТОРГ ЗА КАСУ**”. Звычайна касу выкуплялі ў малодшага брата дзяўчыны, калі не было малодшага, бралі старэйшага, а як ні было нікога, то бралі хлопчыка з бліжэйшай радні. Брат стараўся чым пакаштоўней ацаніць сястрыцу. Падчас торгу сват перш падсоўвае брату трохграшовік, брат не згаджаецца, тады сват, бачачы, што няма іншае рады, вымаў срэбраны рубель, пасля чаго брат згаджаецца, сват налівае чарку гарэлкі ці квасу і падае яе брату. Тым часам маці маладой падносіць маладым міску яечні, з якой яны па чарзе ядуць адной лыжкай, а пасля - поўны кубак піва, з якога, каб між імі ўсё жыццё была еднасць і згода, патроху папіваюць разам. У гэты ж час старыя вядуць бяседы за іншымі сталамі, а моладзь ні на хвіліну не перастае танцаваць, забаўляцца і спяваць. Як наскочуцца, бліжэй к ночы, пачынаецца абрад надзявання наміткі (хусткі) на галаву маладой.  З пачатку вяселля і да *адчэпін* маладая была апранута ў светлы шарсцяны андарак і суконны гарсэт (\*дакладна вядома, пра адзенне пад в. Мсцібава Ваўкавыскага раёна). У косах – гірлянда з рознакаляровых стужак, звязаных бантамі. Ад гэтай гірлянды на плечы спускалася больш за дзесятак стужак, на галаве віднеўся невялікі вяночак з мірту або руты. Як толькі падыходзіў час, сваха распачынала адчэпіны (*апавіяне*). Яна падавала знак і ўся дружына маладога з ім самім пакідала хату і чакала пакуль маладую не “адчэпяць”. Упавіянне адбываецца так: сваха, зняўшы з галавы маладой вяночак і гірлянду, надзявала ёй намітку з атласу або чырвонай тканіны, вакол якой зноў прышпільвала тую самую гірлянду, а наверх руцвяны вяночак. Адразу пасля гэтага маладую, сваньку і дружку накрывалі кужальным палатном. Пасля гэтых абрадавых дзеянняў бацькі маладой выходзілі зваць зяця.  Далей адбываляся гульня: малады павінен быў сваёй шапкай папасці праз палатно ў маладую. Як не пападаў, то сплачваў выкуп свацці. Далей ішло невялікае застолле, а тады пачыналася ***дараванне (адорванне маладой).*** Радня і “чужыя” адорвалі маладую адзеннем, тканінай, бялізнай, грашыма, жывёлай і інш. Пасля маладая вешае андарак на бізун, які трымае ў правай руцэ сват*,* падымае яго бізуном яшчэ вышэй і абкручвае тры разы. Андарак аддаецца, як і іншыя рэчы маладой, свацці маладога. Сваха маладога адорвае тканінай маладую. Як закончыцца адорванне, пачыналася ***абдзельванне караваем***. Сват маладога разам з маткай ідуць ў камору і выносяць каравай. Сват дзеліць каравай на чатары часткі (крыжам аздабляе верх каравая), і надзяляе ім маладую, маладога і бацькоў маладой, пры гэтым кажа: “*прашу вас прыняці караваю, Божага дару*!”. Потым кліча ўсіх астатніх на каравай. Каравая павінна было хапіць ўсім, бо па павер’і, як не хопіць, то маладых ў жыцці чакала бяда або нястачы. Ужо пасля дзялення каравая пачыналася ***прыданская вячэра.***  **ПРЫДАНСКАЯ ВЯЧЭРА**  Бацькі маладой накрывалі вячэру і на стол ставілі наступныя стравы: тушаную са свінінай капусту, макароны на малацэ, грэцкую бабку з яйкамі, печаную на дражджах, смажаныя куры. У канцы вячэры пілі мёд і закусвалі пернікамі. Пасля вячэры сваха маладога ставіць на стол вішнёвую наліўку, смажаніну, сыр пірагі і частуе гасцей – гэта ўжо называлася прыданская вячэра.Пасля вячэры кожны госць падыходзіў да покуці, перахрэшчваўся і гаварыў: *“Дзякуем Богу святому і найсвентшай матцы за яго дары, якія мы пры гэтым свянцоным стале спажывалі*”, потым звяртаюцца да бацькоў: “*Дзякуем вам такжэ за хлеб, за соль, за кашу і за прыязнасць вашу. Мы пад’елі пірагоў і мяса, як нашыя дзяды за круля Саса”.* Па ўспамінах мясцовых жанчын: *“…Пры каралі Сасе жылі сыта і кілбасы елі лыжкамі”.* Пасля гэтага адбываецца доўгае развітанне з маладой, якое можа доўжыцца да дзвюх і болей гадзін.  Ад’язжалі маладыя ўжо разам падчас першых спеваў петухоў. Перад гэтым абавязкова кланяліся бацькам у ногі і яшчэ раз прасілі благаславення. А сват у хаце браў каравай, музыкант граў вясельны марш і ўся дружына за сватам пакідала падворак бацькоў маладой. На першы воз малады саджае сваю ўжо жонку і сядае сам, а таксама сядаюць дружка і сваха маладой.. Перад тым як коні рушаць, перад першым возам запальвалі вязку жытняй саломы, як толькі полымя выбухне, паганялі хутка каней, якія павінны былі праскочыць праз вогнішча. Гэта рабілі для таго, каб жыццё было без сварак і калатні. Адначасова маладая кідала праз сябе тры жмені саломы, выскубанай з воза, а бацькі тройчы рабілі знак крыжа. Прыехаўшы да двара маладога, вясельны картэж пад’язжаў не пад хату, а пад хлеў – бо так загадвае адвечны звычай.  Тут маладых ўжо чакалі бацькі маладога, якія падносілі дзяжу, на якую спачатку саскокваў малады, а потым браў маладую і ставіў побач. Сышоўшы з дзяжы, маладая нізка кланялася бацькам маладога. Маці здымала са схіленай галавы маладой палатно, якім яна была накрыта ад самых адчэпін. За бацькам, які прымаў хлебам і соллю, у хату ішлі сват з караваем, малады, маладая і рэшта дружыны. Калі маладая заходзіла ў хату, нікому не кланялася, а брала белы абрус і накрывала стол. На стол клала каравай, талерку, лыжку, кубак (усё гэта везла з сабой) і на першым цвіку вешала кужэльны ручнік. Тады свякроўка ёй паказвае месца (ад покуці), якое маладая не займала да тых пор, пакуль не сядзе за стол бацька маладога, тым самым паказваючы: *“…што ёй як гаспадыні варта апошняй сядаць за стол і першай уставаць”.* У час снедання, бо гэта ранак ужо быў, дружка непрыкметна ідзе рыхтаваць ложак маладым. Маладому, які першы раз сядае на пасцель, маладая сцягвае боты і закідвае іх як мага далей. Нарэшце, уклаўшы маладых, маці замыкае іх пакой, а дружына разходзіцца адпачываць. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Белыя абрусы – накрывалі сталы;  Шалястуны – для ўпрыгожвання вясельнага картэжа;  Дзяжа, века ад дзяжы – суправаджала на працягу ўсяго вясельнага абраду, у розных выпадках;  Ночвы – гусарніцы выкарыстоўвалі для рашчынкі цеста на гускі;  Сена – сват перансіў караваі ў камору на веку ад дзяжы, засланым сенам;  Вялікая хустка – накрывалі старшы каравай;  Белыя хустачкі – накрывалі меньшыя караваі, а таксама госці свой кавалак каравая ўкручкалі ў белую хустачку і неслі да хаты;  Драўляны кубак – выкарыстоўвалі пад час перапоін;  Абраз Маткі Боскай – на Ваўкавышчыне на шлюб бацькі благаслаўлялі маладых толькі гэтым абразом;  Грамнічная свечка – выкарыстоўваў бацька маладой і маці маладога *(падпальвалі дзецям валасы занакам* *крыжа);*  Крэсла, пакрытае футрам – садзілі маладую перад ад’едам на шлюб;  Кій і бізунчык – заўсёды былі ў свата;  Ручнік – звязвалі рукі маладым, а потым неразвязваючы вузел здымалі і вешалі на абраз на покуці і не развязвалі да той пары, пакуль деці маладых не вырастуць;  Кажух – садзілі на яго маладых, а таксама клалі пад ногі, як маладыя вярталіся са шлюба;  Чырвоная кветка, 14 белых кветак, белая стужка – дружкі рабілі вянок для маладой;  Кавалак палатна з кужалем - дорыць маці маладой, кавалак потым выкарыстоўваецца ў вясельнай працэсіі;  Вяночак з мірту, барвінка або руты;  Чырвоны пояс – для перавязвання пасцелі маладой; |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | *Інфармацыя запісана ў в. Мсцібава Ваўкавыскага раёна*  **Адзенне маладой:**  Раней маладая ткала сама сабе светлы шарсцяны андарак, суконны гарсэт, вышывала кашулю, а больш пазней вясельным нарадам стала белая доўгая сукенка.  Галаўны ўбор – вяночак з мірту, барвінка, альбо мяты, упрыгожаны стужкамі. Пазней вяночак змяніўся вэлюмам (марля, тонкая паўпразрыстая тканіна), упрыгожаным барвінкам. Пасля ачэпін *(упавіяне маладое)* надзявалі намітку;  Абутак – чаравікі.  **Адзенне маладога:**  Касцюм (штаны, кашуля, пінжак) чорнага ці шэрага колераў.  Сваты, дружкі, госці апрануты ў лепшае святочнае адзенне. |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | **1. “Зялёная вішня” –** спявалідзяўчаты-дружкі як збіралі маладую да шлюбу.  *Зялёная вішня*  *З-пад кораня выйшла.*  *Аддала мяне мамачка,*  *Дзе я жыць непрывычна.*  *Там я жыць непрывычна.*  *Прывыкаць я мушу.*  *I старэнькаму і маленькаму*  *Дагаджаці я мушу.*  *Ой, выйду я ў поле*  *I гляну дадому.*  *Вары, мама, вячэраньку*  *Дай на мою долю.*  *А маці варыла і так гаварыла:*  *“Няма табе, дочанька, ні лыжкі ні міскі:*  *Бо аддалі з пасагам мы*  *Усё да малой кышкі*  *Ці ж я табе, мама, пасцельку не слала,*  *Каб ты мая родна не гаравала.*  *Ці ж я табе татка вады не насіла?*  “**Не аддай ойчанька” –** спявалідзяўчаты (дружкі), як заходзіла дружына ў хату да маладой.  *Звінела каморачка, звінела*  *Дзе маладая Ганусенька сядзела,*  *Прыйшоў яе ойчанька ў камору,*  *Упала яна ойчаньку ў ногі.*  *Не аддай, ойчанька, ты мяне,*  *Перабуду зіманьку я ў цябе.*  *І як жа ж мне, дочанька, не аддаць,*  *Наехалі госцікі цябе ўзяць.*  *Пусці іх конікаў у вішневы сад,*  *Няхай маю рутаньку пабрадзяць.*  *Зялёна рутанька, жоўты цвет,*  *Чаму цябе, міленькі, доўга нет?*  *Прыедзь, прыедзь, міленькі, з касой,*  *Скасі маю рутаньку з расою.*  *Прыедзь, прыедзь, міленькі, з граблямі,*  *Зграбі маю рутаньку з камлямі.*  *Прыедзь, прыедзь, міленькі, з вазочкам,*  *Збяры маю рутаньку з пясочкам.*  *Звінела каморачка, звінела,*  *Дзе маладая Ганусенька сядзела.*  **“Ляцела зязюленька цераз сад” –** спявалі дзяўчаты, калі маладыя абыходзілі тры разы стол і кланяліся бацькам, а дзяўчаты выносілі ў руках 14 белых і адну чырвоную кветку, плялі вянок з кветак, звязвалі яго белай стужкай, у канцы песні бацька выходзіў з грамнічнай свечкай і “абпальваў” ў чатырох месцах валасы маладой, калі песня заканчваецца старшая дружка надзявае вянок маладой на голаву;  *Ой, ляцелі гусенькі цераз сад,*  *Час табе, Ганусенька, на пасад.*  *Ой, ды што вам, гусанькі, да таго,*  *Ёсць у мяне татачка для таго.*  *Ляцела зязюленька цераз сад,*  *Клікала Ганусеньку на пасад.*  *Што табе, зязюленька, да таго,*  *Ёсць у мяне мамачка для таго.*  *Скажа яна мне сесьці, то я сяду,*  *Скажа мне ўстаці, то я ўстану.*  *Скажа мне скланіцца,*  *Я сваёй матулькі баюся.*  **“Прыйшоў на вяселле наш сваток” –** спявалідзяўчаты (дружкі) у час, калі маці маладой перадавала кавалак палатна свату маладой, а ён вешаў палатно на кій і тры разы абводзіў над сталом  *Прыйшоў на вяселле наш сваток,*  *Павязаўшы крыжам ручнічок.*  *А казалі – сват наш вельмі харош,*  *А ў свата доўгі буслаў нос.*  *А ў свата лыса галава,*  *Ды казліна лыса барада.*  *Плавае па хаце, як таран,*  *Лыпае вачыма, як баран.*  *Калі, сват, гарэлкі не дасі,*  *Караваю трасцу ты з’ясі.*  *Прыйшоў на вяселле наш сваток,*  *Павязаўшы крыжам ручнічок.*  **“Ружа кветка”** – спявалі ўсе разам (госці, маладыя, сваты, дружкі, дружбакі і інш.), як сядалі за стол, перад выяздам да шлюбу;  *Піце, людзі, гарэліцу,*  *А вы, гусі, воду.*  *Заляціце, накажыце*  *Усяму майму роду.*  *Не скажыце, сівы гусі,*  *Што я тут гарую.*  *А скажыце, сівы гусі,*  *Што я тут паную.*  *Як будзеце, сівы гусі,*  *Усю праўду казаці,*  *То будзе да мяне мая мама*  *У госці прыязжаці.*  *Ой, вышчыпну ружу-кветку,*  *Дай пушчу на воду.*  *Плыві, плыві, ружа-кветка,*  *Аж да майго роду.*  *Плыла, плыла ружа-кветка*  *Пры беразе стала.*  *Пайшла маці ваду браці,*  *Ружу-кветку паймала.*  *Ой, чаго ты, ружа кветка,*  *На вадзе пабляднела,*  *Ой, мусіць, маё дзіця*  *Сем тыдняў хварэла.*  *Ні хварэла, ні балела*  *Ні дня, ні гадзіны,*  *А папала ў ліхі замуж,*  *У няверну дружыну.*  **“Камары гудуць, мне спаць не даюць” -** спявалі ўсе разам (госці, маладыя, сваты, дружкі, дружбакі і інш.) перад выездам да шлюбу.  *Камары гудуць, мне спаць не даюць.*  *Пайду я ў камораньку,*  *Палажу галованьбку,*  *Там я падасплю.*  *А свёкар ідзе, як чмель гудзе:*  *“Драмлівая, санлівая, заспаная, нядбайная*  *Нявестка мая”.*  *А свякроўка ідзе, як пчала гудзе:*  *“Санлівая, драмлівая, заспаная, нядбайная*  *Нявестка мая”*  *Камары гудуць, мне спаць не даюць.*  *Пайду я ў камораньку,*  *Палажу галованьку,*  *Там я падасплю*  *А мама ідзе, ціха гаворыць:*  *“Ой, спі, дзіця дарагое,*  *Пайшло замуж маладое –*  *Не выспалася”.*  *Ой, спі, дзіця, спі*  *Ні аб чым не тужы*  *Як ты будзеш здаравіца –*  *Уся работка паробіцца.*  *Ой, спі, дзіця, спі.*  **“Ой, Божа, мой Божа” -** спявалі ўсе разам (госці, маладыя, сваты, дружкі, дружбакі і інш.) перад выездам да шлюбу.  *Ой, Божа, мой Божа,*  *Што з гэтага будзе,*  *Усе людзі гавораць – свякроў*  *Ліха будзе.*  *А свякроўка ўстала, мяне не збудзіла,*  *Пайшла да суседкі, мяне асудзіла.*  *А суседка добра, мнен ўсё адказала,*  *А я, маладая, гора распазнала.*  *А я заўтра рана-ранюсенька ўстала,*  *Ранюсенька ўстала, волікаў пагнала.*  *Пагнала волікаў на чужу чужбіну,*  *На чужу, чужбіну*  *На сваю радзіму.*  *Запрагай, Ясенька, коні вараныя.*  *Паедзем даганяці лета маладыя.*  *Дагналі лета на вішневым мосце.*  *Вярніцеся, лета, да мяне ў госці.*  **“Як выходзіла, я замуж шла” -** спявалі дзяўчаты –дружкі пасля адорвання, калі ішоў торг за “пасцель”.  *Як выходзіла, як я замуж шла,*  *Як я сваёй мамачцы выкланялася.*  *Кланяюсь табе, мама, што была з табою мала.*  *Больш не буду, больш не буду я.*  *Як я выхадзтла, як я ўзамуж шла,*  *Як я свайму татачку выкланялася*  *Кланяюсь табе, тата, што была я зухавата.*  *Больш не буду, больш не буду я.*  *Як я выхадзіла, як я замуж шла,*  *Як сваім парожанькам выкланялася,*  *Кланяюсь вам, парогі, што хадзілі мае ногі.*  *Больш не буду, больш не буду я.*  *Як я выхадзіла, як я замуж шла,*  *Як свайму я брату выкланялася,*  *Кланяюсь табе, браце, што пушчаў позна ў хату.*  *Больш не буду, боль8ш не буду я.*  *Як я выхадзіла, як я замуж шла,*  *Як сваёй я вішаньцы выкланялася,*  *Кланяюсь табе, вішня, што была я ў мамы лішня.*  *Больш не буду, больш не буду я.*  *Як я выхадзіла, як я замуж шла,*  *Як сваім суседкам выкланялася,*  *Кланяюсь вам, суседзі, што былі вы на бяседзе.*  *Больш не буду, больш не буду я.*  *Як я выхадзіла, як я замуж шла,*  *Як сваім госцікам выкланялася,*  *Кланяюсь вам, родныя, усе госці дарагія.*  *Больш не буду, больш не буду я.* |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | **”Шарлатан” –** танцуюць на застоллі праз гадзіну ад яго пачатку.  Танцавалі толькі маладыя, людзі старэйшага ўзросту ў гэты час сядзелі за сталамі, размаўлялі, пілі, елі, назіралі за моладдзю.  Выконваўся звычайна на 3 пары. Пары (дзяўчаты з правага боку ад хлопцаў) становяцца ў калону: другая і трэцяя пары – адна за адной тварам у адзін бок, першая пара стаіць насупраць другой. Хлопцы і дзяўчаты ў парах злучаюць рукі: кавалер правую, партнёрка – левую. Танец складаўся з дзвюх частак. Першая – павольная (у характары вальса). Другая пара (салісты) праходзіла, укланяючыся паміж першай і трэцяй парай. Хлопец пачынае рух з левай нагі, дзяўчына – з правай. Рукі адвольна сагнутыя ў лакцях і ўзняты наперад. Адначасова танцоры першай і трэцяй пары паўпрысядаюць на абедзвюх нагах і нахіляюць наперад корпус. Такім чынам, танцоры абедзвюх пар вітаюць адзін аднаго. У другой, хуткай частцы (у характары полькі) – тая ж пара прабягала пад паднятымі ўгору рукамі другой пары (“варотцы”), а другая ў сваю чаргу - праз “варотцы” трэцяй пары, трэцяя - пад рукамі першай. Пара, якая напрыканцы танца застанецца паміж іншымі парамі, распачынае танец спачатку.  **“Падушачка” -** танец-гульня. Танцавалі маладыя дзяўчаты і хлопцы, звычайна больш за дзесятак асоб, якія ўтвараюць вялікае кола, у сярэдзіне якога знаходзіцца адзін з кавалераў і трымае падушачку (хустку). Як толькі музыкант зайграе, танцоры, трымаючыся за рукі, ідуці па колу і спяваюць:  *Падушачка, падушачка мая пухавая,*  *Дзяўчыначка, дзяўчыначка мая маладая.*  *Каго люблю, каго люблю, таго пацалую*  *Пухавую падушачку таму падарую.*  Як толькі праспяваюць песню тройчы, кавалер, што быў у сярдзіне кола, хапае першую – лепшую на яго погляд дзяўчыну з кола, парай “укленчваюць” на падушачцы (хусціне), абдымаюцца або цалуюцца. Дзяўчына застаецца ў карагодзе, кавалер становіцца ў кола і танец працягваецца.  **“Полька з падгоцам” –** танцаваліў разгар вяселля пераважна маладыя пары дзяўчат і хлопцаў, але ж маглі далучыцца і старэйшыя людзі. Выконваецца парай на месцы, з дынамічнымі паваротамі ў правы ці ў левы бок. Хлопец і дзяўчына стаяць у вальсавай паставе (хлопец спіной да цэнтра ўмоўнага кола). Першая прамая пазіцыя ног, паўпрысяданне.  *Затакт:* паглыбляючы паўпрысяданні на правай назе, левую, сагнутую ў калене, узняць над падлогай.  *1-ы такт: на раз:* паварочваючыся ўправа, моцна тупнуць аб падлогу ўсёй ступнёй левай нагі, адначасова падкрэслена выпрастоўваючы яе ў калене. Працягваючы паварочвацца ў той жа бок, пераступіць, злёгку прытупваючы, на ўсю ступню правай нагі.  *на два:* даварочваючыся на 180о управа, пераступіць, злёгку прытупваючы, на ўсю ступню сагнутай у калене левай нагі, адначасова паўпрысядаючы на ёй. *Паўза.*  *Другі такт: на раз:* Працягваючы паварочвацца ў той жа бок, моцна тупнуць па ходу руху ўсёй ступнёй паўсагнутай у калене правай нагі, адначасова выпростваючы яе ў калене. Пераступіць у павароце з лёгкім прытупам на ўсю ступню паўсагнутай у калене левай нагі.  *на два:* Завяршаючы паварот на 360о, пераступіць, злёгку прытупваючы, на усю ступню правай нагі, адначасова паглыбляючы на ёй паўпрысяданні. Левую нагу, сагнутую ў калене, узняць невысока над падлогай. *Паўза.* Дзяўчына пачынае рух з правай нагі. Рух выконваецца дынамічна, актыўна. Падчас выканання руху спіна роўная. Злучаныя, сагнутыя ў лакцях рукі (левая – хлопца і правая – дзяўчыны), на “раз” першага такта, падкрэсліваючы акцэнтаваную пластыку ног, адначасова ўздымаюцца адвольна ўгору (не вышэй галавы). |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне;  ж) відэа- ці аўдыёфіксацыя прыкладваецца. | Ансамбль музыкантаў, якіх запрашалі сям’я маладога - гарманіст, скрыпач, барабан – ігралі на працягу ўсяго вяселля. |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | Гульня **“Мост”:** гулялі маладыя дзяўчаты і хлопцы. Па расказах жыхароў “мост” - і танец, і гульня. Калі з музыкай – танец, без музыкі – гульня. Выконваецца пад мелодыю любой полькі. Пры адсутнасці музычнага суправаджэння набывае функцыю ўласна гульні.  Складаецца з дзвюх фігур. Удзельнікі становяцца парамі па колу і злучаюць рукі. У такой паставе рухаюцца: “…*калі проста шлі, а калі і беглі*” пад музыку па крузе. У адзін з момантаў, адвольна, хлопец і дзяўчына 1-й – вядучай пары спыняюцца. Павярнуўшыся адно да аднаго, паралельна злучаюць рукі і робяць глыбокае прысяданне. Пара, якая рухаецца ім ўслед, пераступае цераз рукі першай і таксама прысядае ўніз, злучыўшы паралельна рукі. Настпуныя пары такім жа чынам па чарзе рухаюцца наперад па “мосту” і, перайшоўшы, падаўжаюць яго, прысядаючы паперадзе. Калі вядучая пара пяройдзе па “мосту” з “хваста” ў “галаву” і зноў стане першай, танец-гульня пачынаецца спачатку. |
| Прыкметы, павер’і (тэксты) | 1. Калі ў дарозе здаралася што-небудзь з вупражжу, або ламалася кола, лічылася што ў маладых будзе кароткае, або нешчаслівае жыццё.  2. Пырханне коней лічыцца добрым знакам.  3. Дождж у дарозе да шлюбу – на багатае і заможнае жыццё.  4. Калі коні ідуць спакойна, паспускаўшы голавы, альбо калі да вазоў, з якіх злазяць вясельнікі, падыдзе жабрак – да дрэннай будучыні.  5. У хмурны дзень каравай рашчыняюць у тыя хвіліны, калі сонца выгляне з-за хмары, бо калі рабіць наадварот, то маладых, паводле павер’я, чакаюць у жыцці сумныя дні, поўныя няшчасцяў і шматлікіх клопатаў.  6. Пры дзяленні каравая, кавалкаў павінна было хапіць усім, а калі інакш, то лічылася, што ў жыцці маладых чакае бяда, або нястачы.  7. У касцёле сваха перад алтаром пасцілае пад ногі ручнік, уздоўж якога расцягвае шарсцяны пояс чырвонага колеру.  8. Як толькі маладыя адыходзяць ад алтара, маладая звычайна пацягвае за сабой ручнік – гэта для таго, каб дружку са сваім прыкладам як найхутчэй пацягнуць на “шлюбны каберац” – хутчэй выйсці замуж.  9. Перад ад’ездам маладой да хаты маладога, перад першым возам коней запальвалі вязку жытняй саломы, як толькі полымя выбухне, паганялі хутка каней, якія павінны былі праскочыць праз агонь. Гэта для таго каб сваркі і калатня засталіся ззаду. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Вясельныя караваі – пяклі ў хаце маладой і маладога. У некаторых ваколіцах Ваўкавышчыны пяклі менавіта 12 караваяў.  **На вясельны стол гатавалі:**  - Каўбасы;  - Сыры;  - Крупнік;  - Капуста квашая;  - Капуста за баранінаю, альбо са старым акоркам;  - Тушаная капуста са свінінай;  - Макароны на малацэ;  - Грэцкая бабка з яйкамі, печаная на дражжах;  - Смажаныя куры;  - Гарох з пярловымі крупамі шчодра засквараны саланінаю;  - Запечаны макарон;  - Яечня;  - жытні хлеб;  - Яблыкі мачоныя;  - Агуркі салёныя;  - Пірагі,  - Вясельныя шышкі, гускі, кветкі і інш.  - Мёд;  - Піва;  - Гарэлка.  ***Рэцэпт вясельнага каравая:***  - 1,5 кг мукі,  - 3-4 яйкі,  - 75 г дражджэй,  - 30-50 г алею,  - 450 г цукру,  - 450 г малака,  - 150 г маргарына,  - ваніліна 4 г.  *Для ўпрыгожвання вясельнага каравая патрэбна:*  - 1 кг цукровай пудры,  - 1 бялок,  - 2 сталовыя лыжкі жалаціна.  Спачатку, каб замясіць цеста, ставіцца апара (рошча): малако кіпяціцца, дабаўляецца цукар, усё астужваецца, дабаўляецца 3-я частка мукі, перамешваецца і ставіцца на гадзіну. Затым дадаецца масла, маргарын, узбітыя яйкі, соль. Жаўткі аддзяляюцца ад бялкоў, пераціраюцца цукрам. Месіцца цеста, пакуль не стане адліпаць ад рук. Пасля цеста ставіцца на 2-3 гадзіны, каб падышло. Абмінаецца за гэты час 2-3 разы. Кладзецца ў спецыяльныя формы з тоўстым дном, падыходзіць зноў і тады толькі выпякаецца 1-1,5 гадзіны. Складаецца каравай па частках. Усе гэтыя часткі змазваюцца цукарнай пудрай узбітай з бялкамі. Дапаўняецца ўпрыгожванне вясельнага каравая рознакаляровымі кветачкамі, галубкамі. Пасля ўпрыгожвання каравай ставіцца на ўсю ноч для высыхання. |